የደቡብ ኮሪያ መንግስት በሀገሪቱ የተስፋፋውን ፆታዊ ጥቃትን ለማስቆም እሰራለሁ ብሏል
የደቡብ ኮሪያ መንግስት በሀገሪቱ የተስፋፋውን ፆታዊ ጥቃትን ለማስቆም የሚያስችል ጠንካራ ህግ እንደሚያወጣ ቃል ገብቷል፡፡በአለም ላይ አሁን አሁን ፆታዊ ጥቃት እየበረታ መጥቷል፡፡በተለይ ደግሞ በአሜሪካው በሆሊውድ የፊልም ኢንዱስትሪ ትልቅ ስምን የተጎናፀፉት የፊልም ተዋናዮች የዚህ ድርጊት ሰለባ ናቸው፡፡በአለማችን በፆታዊ ጥቃት ድርጊት ሴቶች በአብዛኛው የጥቃቱ ሰለባ ይሁኑ እንጅ ህፃናት እና ወንዶችም የዚሁ ጥቃት አካል ናቸው፡፡ፆታዊ ጥቃት ከተስፋፋባቸው ሀገራት ውስጥ ደግሞ ደቡብ ኮሪያ አንዷ ስትሆን የሀገሪቱ ዜጎች ይህንን ድርጊት ለማስቆም በአደባባይ ወጥተው በአለም የሴቶች ቀን ላይ አውግዘዋል፡፡የሀገሪቱ መንግስት ፆታዊ ጥቃትን ለማስቆም ጠንካራ የሚባል ህግ እና ቅጣቶችን እንዳወጣ ነው የተነገረው፡፡በተለይ ደግሞ ሃገሪቱን እያስተዳደረ በሚገኘው የዴሞክራቲክ ፓርቲ ተፅዕኖ ፈጣሪ ሰዎች ላይ ያነጣጠረውን ፆታዊ ጥቃት ለመቃወም ሲባል  ጠንካራ ህግ እንደተላለፈ ነው የተገለፀው፡፡የደቡብ ኮሪያ የስነ ፆታ እና እኩልነት ሚኒስትር ቻንግ ሀይዋን ባክ በሲኦል የአለም አቀፍ የሴቶች ቀንን አስመልክቶ በሰጡት ጋዜጣዊ መግለጫ በሀገሪቱ እየተካሄደ ያለው ፆታዊ ጥቃት ሊያበቃ ይገባል በማለት በተለይ ሴቶች ከዚህ በላይ በእንደዚህ አይነት አፀያፊ ድርጊት ሰለባ ሊሆኑ አይገባም ብለዋል፡፡ቻንግ አያይዘውም ፆታዊ ጥቃትን ለመቃወም የተቋቋመውን አለም አቀፉን የሚ ቱ ዘመቻ ቡድንን  በደቡብ ኮሪያም በማስፋት እና በማቀንቀን ይሰራል ነው ያሉት፡፡የደቡብ ኮሪያ መንግስት ፆታዊ ጥቃትን ለማስቆም አሁን ላይ ይበጃሉ ያላቸውን ህጎች እያወጣ ይገኛል፡፡በዚህም በማንኛውም የመንግስት ተቋማትም ሆነ የግል ድርጅቶች ለፆታዊ ጥቃት ያጋልጣሉ ያላቸውን ጉዳዮች የለየ ሲሆን ከሀገሪቱ የሰራተኛ ሚኒስቴር ጋርም በጋራ እንደሚሰራ ነው የገለፀው፡፡በደቡብ ኮሪያ የተስፋፋውን ፆታዊ ጥቃትን ለማስቆምም ሁሉም  ደቡብ ኮሪያዊያን በጋራ መቆም እንደሚገባም የሀገሪቱ መንግስት ጥሪ አቅርቧል፡፡/ሮይተርስ/ 